Einn maður var fluttur á slysadeild og þrír eru í haldi lögreglu eftir skotárás í miðborg Reykjavíkur í nótt. Mikill viðbúnaður var hjá lögreglu.
Tilkynnt var um skotárás utan dyra í miðborginni um eittleytið í nótt í Ingólfsstræti. Sá sem varð fyrir árásinni hringdi sjálfur í lögregluna. Hann var fluttur á slysadeild og gekkst þar undir aðgerð og er ekki í lífshættu að því er fram kemur í tilkynningu frá lögreglunni á höfuðborgarsvæðinu. Mikill viðbúnaður var hjá lögreglunni sem naut aðstoðar sérsveitar ríkislögreglustjóra. Á myndum sem birst hafa á samfélagsmiðlum má sjá vopnaða lögreglumenn við leit í Bergstaðastræti, næstu götu ofan við Ingólfsstræti, meðal annars í bílastæðahúsinu Bergstöðum. Þrír menn voru handteknir og eru í haldi lögreglu. Margeir Sveinsson aðstoðaryfirlögregluþjónn segir ástæðu árásarinnar ekki liggja fyrir.
Nei,, við erum ekki komnir svo langt í rannsókninni. Hún er á frumstigi og það er eitt af því sem við komum til með að skoða.
Þá segir hann tengsl á milli meintra árásarmanna og þess sem fyrir árásinni varð, ekki ljós á þessari stundu.
Nei, það er bara eitt sem er til skoðunar, þannig að við erum að átta okkur á tengslum og fleira í því sambandi.
Á hvaða aldri eru þessir menn?
Þessir aðilar eru rétt rúmlega tvítugir.
Já, þetta eru allt aðilar með íslenskan ríkisborgararétt.
Hafið þið lagt hald á ætlað vopn?
Já, lögreglan náði nokkuð vel utan um málið mjög snemma og lagði meðal annars hald á skotvopn og í framhaldinu voru þessar handtökur. Reyndar hringdu málsaðilar sjálfir inn þannig að einfaldaði og stytti aðgerðir lögreglu verulega mikið.
Farið verður fram á gæsluvarðhald yfir einhverjum eða öllum hinna handteknu í dag. Auk vopnsins, sem samkvæmt heimildum fréttastofu, leit út eins og hríðskotabyssa en ekki hafa fengist nánari upplýsingar um vopnið frá lögreglu, var lagt hald á bifreið. Aðfaranótt fimmtudags voru tveir handteknir vegna skotárásár á karl og konu í Grafarholti þar sem konan særðist alvarlega og er þetta því önnur skotárásin í Reykjavík á þremur dögum. Margeir segir lögregluna líta þetta mjög alvarlegum augum.
Eins og fram hefur komið og kom svo sem fram í síðasta máli, að við lítum þetta mjög alvarlegum augum og þetta er eitt af því sem við erum að sjá að einstaklingar virðast vera meira tilbúnir til þess að vera með ýmis vopn á sér þegar þeir fara niður í miðbæ og við erum að sjá aukningu í því og við erum líka að sjá aukningu í því að fólk er meira tilbúið að beita því og nota þetta sem það er með.
Við höfum lengi fengið fregnir af hnífaárásum og þess háttar í miðborginni, en að byssu sé beitt er annar handleggur.
Já, þetta er mikið áhyggjuefni og okkur líst ekki á hver þróunin er í þessum málum, þetta er eitthvað sem þarf að setjast yfir og skoða sérstaklega ef þetta er það sem við erum að fara að sjá í auknum mæli.

Þrír karlar eru í haldi lögreglunnar á höfuðborgarsvæðisins vegna skotárásar í miðborg Reykjavíkur í nótt. Sá sem skotið var á er ekki í lífshættu. Þetta er önnur skotárásin í Reykjavík á þremur dögum og segir aðstoðaryfirlögregluþjónn það aukast að fólk sé vopnað og reiðubúið að beita þeim - það sé áhyggjuefni.